OpenLLM-France/wikimedia huggingface dataset:
# An Den hac ar C’hoanen.

| ◄ Al Leön hac an Den. | An Den hac ar C’hoanen. | Ar Verienen hac ar Zardonen.  ► |
FABL 60.
An Den hac ar C’hoanen.
Eur veach e voa eur c’hoanen
Hac a voa o picqat an den.
Pa dap anei e c’houlenne
Petra am picq-mèn evel ze ?
Y neuse e deus respontet
An natur en devoa e gred
Deus ar galite e devoa ;
Evel-ze e rencqe beva :
Dre ze aneàn a bede
Da lezel anei en bue :
Evit qelo ar pez a noaz
Ne re qet dezàn cals a c’hlaz.
An den, oc’h ober eur min c’hoarz,
A lavaras an tan yol farz :
Dre betra re zot resonio
Vez ampechet eus ar maro ?
Abalamour ne c’heus-te qet
Galloud da veza ma blesset,
Ne gleyez na cals na neubeut,
Breman e c’hi dindan ar meud.
Sans moral.
N’en dê qet red certenamant
Caout true eus an dud vechant ;
Dre n’ho deo qet gred cals a noaz,
Evel ma c’halfont e raint voaz.
# An Deliou en diskar-amzer

| ◄ An Tad koz | An Deliou en diskar-amzer | Chommit en ho klud ! ► |
Da Fanch Guivarc’h.
* Deliou ar gwez melenet oll
* A nij pa c’houez an avel foll ;
* Lavaret vefe eneou
* Deuet da c’houlen hor pedennou....
* Nag hi oa koant n’euz ket pell c’hoaz
* Oc’h ar skourrou gand ho liou glaz !
* Hirio, siouaz ! int dislivet,
* Ha dindan treid an oll breset.
* Tud yaouank, kemerit kentel
* Gand an deliou seac’h o vervel :
* « Iec’hed, gened a dremeno,
* « Abarz nemeur c’houi a varvo !… »
* Er bloaz a zeu deliou nevez
* A zavo adarre er gwez ;
* Goude breinadurez ar bez
* Ni zavo ive d’ar vuez.
# An Den hac eun Idol.

| ◄ Al Louarn hac an Drez. | An Den hac eun Idol. | Ar Pesqetaër.  ► |
FABL 74.
An Den hac eun Idol.
Eur veach eun den en devoa
Eun idol coat, doue dezàn,
Pini voa gantàn en e dy,
Essoc’h a ze da serviji.
Sulvouin en pede d’e zicour
Goassoc’h a ze e teue paour.
An den scuiset er fin a fach
Ma qemeras gantàn an ach :
Neuse en em gavas soezet,
Agreablamant estonet,
Ma coe diontàn pezio aour.
O ! emezàn, ne vin qen paour.
Prest avoalc’h en ho dastumas ;
D’e idol neuse e laras :
Ouspen da valis out perfid :
Entre ma ren enorio did,
Da bedi, renta did gasso,
Ne rajes netra evidòn ;
Ha breman pa meus da bilet
E c’heus en bras ma sicouret.
Sans moral.
An idol-màn a represant
An dromplerien, an dud vechant.
Ne gaffer jamas er c’hontre
A nep sort profit dionte
P’e ho deo bet affer dies
Ha mancqet d’e ho zrompleres :
Dre ze mar be profit ebet,
Dre flaud e vo acquizitet.
# An Den avaritius hac an Den avius.

| ◄ Ar Pesq bian hac ar Pesqetaër. | An Den avaritius hac an Den avius. | Ar Bugel hac al Laër.  ► |
FABL 101.
An Den avaritius hac an Den avius.
Jupiter voe importunet
Gant daou zen voa estranch meurbet.
Unan ane voa avius
Egile avaritius.
Ma cassas deze Apollon
Da exaussi ho orezon,
Hac e roïe d’ê pen-da-ben
Ar pez a garjent da c’houlen,
Gant condition cousgoude
An hini n’ê a c’houlenje
D’egile, e vije doublet
Ar pez en dije goulennet.
An avar pell a isitas ;
Mæs a la fin e commanças,
Abalamour ne grede qet
Vije avoalc’h dezàn roët.
Meur a dra neuse a c’houllas,
Egile doubl a recevas ;
Hac an avius devennat
Ma teniet dezàn eul lagat,
O c’hesperout dre gement ze
Lacât tenna daou egile.
Sans moral.
Cetu aze eur poltret mad
Deus a zaou viç insuportabl
Aze comprenet assambles,
Rac bea e vent alies ;
E varchont ho daou evel-ze
Compagnon an eil d’egile.
Dies eo caret ar voyen
Hep caout avi eus ho ferc’hen.
# An Den gant e ziou Vroeg.

| ◄ Ar Bugel hac e Vam. | An Den gant e ziou Vroeg. | Al Labourer hac e Vugale.  ► |
FABL 83.
An Den gant e ziou Vroeg.
Eun den ne voa coz na yaouancq,
A eun oad resonablamant,
E vleo commancet da c’hriza
Ha pourveet mad a beb tra ;
Pa voa evel-ze dibreder,
En sezon an neve amzer,
Dizourci avoalc’h a speret,
Hac en sonjeal qemer diou vroeg,
Unan goz hac unan yaouancq,
En atretene excelant.
Ar plac’h yaouancq en cherisse :
E vleo goen deàn a denne ;
Ne vanne hini tout deus tu,
Ma vije anval onti du,
An hini goz a re contrel ;
Cousgoude ne rê qet cals guel.
Pa aille cavet lec’h e zu
A denne dezàn e re du,
O veza zonjet en e fenn
E vije prest evelti guen.
O terc’hel da gontinui,
Eun toullat a den pep-hini :
En noas e benn ha moal rentet
Gant an dud-all e voe goapeed.
Sans moral.
En rouantelozo’n Azi
E telc’her ar poligami,
Da laret en deus ar voerzet
Ar pez a geront a verc’het.
Esop dre e fabl a zisque
Ne voa qet ze d’e volonte. :
# An Den hag ar C’hoanen

| ◄ Ar Barz ha Mevellou ar Roue | An Den hag ar C’hoanen | Ar poder faeüs ► |
Pep tra a zo fouge var an douar, eme ar fur Salomon. Ar fouge a gaver e kement rum grouadurien en deus buez er bed-ma. Goulennit digant kement rum loened zo en ear, er mor ha var an douar, ha pep rum anezho a lavaro deoc’h ez int ar re genta euz a gement zo bet crouet gant Doue. An den he unan, daoust d’he speret, ha marteze dre ma en deus speret, a bouls c’hoaz ar fouge larcoc’h eget ar grouadurien all.
Eun den deut var an oad, eun den fur, da viana var he veno, a ioa eun abardaesvez, en hanv, azezet var eul letonen e doug eur c’hleuz o sellet oc’h an heol o vont da guzet. An oabl a ioa digoumoul, hag ar guez, an deliou, ar geot, pep tra a ioa evel alaouret gant bannou an heol o para varnez-ho. Hag an den-ma a lavare outhan he unan : « Nag hen zo braz an den evel kent ! Nag hen a c’hell sevel huel he benn o veza roue euz eur bed ker caer ! Rag hen eo roue an oll grouadurien ; mestr eo var gement en deus buez. Evithan eo en deuz ar c’hrouer great kement a zo ; an heol-ze ker skeduz, ar guez a velomp gant ho deliou, ho bleun, ho frouez, an douar oll, gand he loened, ar mor gant he besked, an ear gant he laboused. Ia, ia, an den a zo roue var an traou-ze oll. » Ha va den en em c’hoeze dre ma comze. Lavaret en divije c’hoas marteze meur a dra panefe eur c’hoanen a ioa oc’h he silaou etre he ziouscoaz hag her pinsaz neuze beteg ar goad. An den a reaz eur scrijaden, hag a astennas daou vez da zonjal paca he enebour. Ar c’hoanen avad a vouezas brao en em guzet, hag o tec’het e lavare : « Ia, ia, gra da fouge ; lavar out roue ; lavar zoken mar kerez out Doue ! Me da viana a dle ato beza laket en da raok peo guir en deuz ar c’hrouer roet ac’hanout din da vagadurez ! »
Pe seurt kentel da denna euz ar fablen-ma ? Guelet a reomp mar d’eo an den roue ar grouadurien dre he ene a zo crouet dioc’h henvelidigez Doue, dre he gorf great a bri evel al loened all en em gaf e meur a c’hiz izeloc’h egetho. Eur c’hoanen, eur c’huibuen a ra poan dezhan, a zo trec’h dezhan. Eur c’hoanen, eur c’huibuen a voar guelloc’h clask ho zam ha pourvei d’ho izomou eget na voar an den. N’en deuz eta an den leac’h ebet d’en em fougeal, rag an distera euz ar grouadurien a c’hell lavaret dezhan : Me dal hirroc’h egedout.
# Al louarn tamallet gant ar bleiz dirak ar marmouz

| ◄ Ar razed kuzul gant-ho | Ann den gouez hag ann tremeniad  ► |
Eur bleiz a lavare voa bet laeret he dra. Eul louarn, he amezek, ne voa louarn ’vit netra, ’Vit al laeronsi-ze, pe voa gaou pe n’oa ket, A-zirak ar marmouz gant-han a voe galvet.  Goude m’oe dispaket ar stal  Ha digoret mad ar gabal,  Eno neuze ann diou gevren Enn em beillaz peb eil ker koulz ha breutaerien. Dioc’h klevet ar marmouz ne voe gwelet biskoaz Eur guden ’vel hou-man, kuden fuillet ker gwaz.
Diwar dal ar barner ann dour a zivere, O klask gouzout ann tu d’ann eil ha d’egile.  P’ho devoe enn em gutuillet,  Rebechet, iouet, rendaelet  Ha beb eil en em damallet, Ar marmouz, o welet penaos edo ’r c’hoari, A lavaraz d’ezho, drouk enn-han a zevri : — « Brema, va mignouned, me c’hoar mad ho toareou, » Hag ho taou e paeoc’h ar gwir hag ar mizou. » Rak te, bleiz, en em glemm hep na d-oud bet laeret, » Hag ar pez a c’houlen, te louarn, peuz kemeret. »
Ar bamer lavare c’heller, a-dreuz, a-hed, Bam daou zen zo fallahr, hep fazia tamm ebed.
# Al leon

| ◄ Laeroun ar Frans | Al leon | Re c’hlaz Breiz-Izel ► |
* Al leon a zo kousket, he skilfou prennet-holl ;
* Ann anevaled louz a c’hall, enn ho diroll,
* Sklabeza kement tra, lakat ar freuz er vro,
* Hag ar bouc’hed a gred, da-vad, al leon maro.
* Bez ez oa c’hoaz tud vad e-kenver ar re baour ;
* Ne zellent ket diou gweach ouz ar boan, ouz ann aour,
* Kement-se ioa re gaer ; kerkent, a grabanad,
* Al laeroun da zachell mouniz ann emzivad.
* Bez ez oa soudarded a nerz hag a galoun ;
* Saozoun ha Prussianed a grene, gand ann aoun,
* Re galounek ez oant ; buan ar Framasouned
* Da lakat ho c’hraban war hor jeneraled.
* Bez ez oa barnerien troat-holl gand al lealded ;
* Biskoaz war hent ann droug n’ho doa great eur gammed,
* Kement-se ioa re vad ; ar forbaned dostu
* Da lakat, enn ho leac’h, lampouned diouz ho zu.
* O welet kement-se, tud hag a gar ho bro,
* Zo bet eat, mad a reant, eunn tamm kounnar enn-ho ;
* Evid ober d’ezho tevel ar wirionez,
* Buan ez int prizouniet, vid mouga prim ho mouez.
* Med amzer ann dud fall, ma ’z eo kriz, a zo berr ;
* Ar Frans holl a zo skuiz, koust a raio d’ho ler !
* Rag al leon dihunet — Frans nerzuz hon Rouaned —
* A rai distrei d’ho zoull an holl haillevoded.
# Al leue bihan

Tri devez ’zo abaoe m’eo halet ar vuoc’h vriz ; hag ec’h-unan er c’hraou tenval, en he c’horn-tro klouar, ar vamm vat a loen he deus peadra da ober etre dibri ar boued founnus a zigas d’ezi, bep mare, mestr ha mestrez, mevel ha matez ; hag etre lipat he leué bihan.
Heman, pa vez leun e gof o frapat war vronnou e vamm, a c’haloup a-dreuz hag a-hed : anavezout a ra breman e graou penn-da-benn, ar c’hraou hag a zo c’hoaz ar bed-holl evitan…
Eiz deiz a zo tremenet. Breman, war greiz an deiz, ar vuioc’h vriz a vez kaset er-maez ha staget war ar melchon yaouank. Hag ar vamm vat a vez prez warni o tibri ar boued tener-ze, rak he sonj a zo du-zé ébarz ar c’hraou, ha mall he deus da zistroi d’ar gêr, ha da gaout c’hoaz he leue bihan o staga ouz he bronnou e vuzellou sec’hedet hag o tourtal toull he c’hof gant e bennig flour digorn.
Hirio ar vuioc’h vriz a zo adarre war ar melchon, pa zav he fenn o klevet trouz gant eur wetur ruz o tont du-hont d’an daoulamm. Buan eo tremenet ar wetur ébiou kloued ar park, met amzer he deus bet al loen paour da welet enni eun toullad leueou bihan, bern-war-vern. Siouaz !
Gwetur al leueou bihan a zo chomet a-zav dirag ar c’hraou, hag ar mestr hag ar c’higer a ra buan o marc’had. Kement-ha-kement a bouez, daouzek gwenneg hanter al lur, ha graet ar stal ! Brizig bihan a zo kerkent lufered d’ezan e dreid, sammet, ha, kaer en deus gervel e vamm, setu-hen stlapet er c’harr, war leueou bihan all, ar glaouren o redek hir diouz beg ha froniou, dispourbellet o daoulagad beuzet, poan d’ezo o telc’her an eil war egile.
— Kenavo, merour.
— Kenavo, kiger !
Ha setu ar wetur ruz kuit d’an daoulamm, ha setu ar c’harrad leueou bihan paour o vont d’ar gigerez.
Evel pa c’houfe, ar vuioc’h vriz, p’eo distaget diouz ar melchon, a zo redet d’he c’hraou. Furchel ha difurchel he deus. Siouaz ! Brizig bihan ’zo aet gant ar wetur ruz !…
Kement e lenv ar vamm baour kement e tispac’h ma vouzarer ganti. Ar zaout all a entent, emichans, he glac’har, rak goustad, en eur zibri deliou kaol o c’hoan, e tistroont bep ar marre.
Ar vestrez, koulskoude a zo digalon a-walc’h da zont da glask he goro. Met kerkent eun taol troad a ziswink anezi gant he fod war an teil. — « Gagn buoc’h, eme ar vaouez digalon ! »
Antronoz-vintin, goude eun nozvez tremenet o lenva, ar vuioc’h vriz, skuizet, he deve re leuniet, a zo gourvezet, pa zigouez adarre ar vestrez gant he fod. — « Sav ’ta, Briz ! Sav ’ta, emezi, gant eun taol boutez ». — Al loen paour, didrouz, a zav, hag ar vamm, he sonj gant ar Brizig kaez, a lez neuze he goro… Brizig bihan, n’eo ket evidout eo al laez a gouez a vrizadennou da leunia ar pod !…
C’hoaz ar vestrez a zo digalon a-walc’h evit c’hoarzin o welet kement a laez !
                                                 Eostig KERINEK
# Al lez-vamm (Guillerm)

| ◄ Ar c’hemener | Al lez-vamm | Ar c’hi du  ► |
* Ha me am euz ’l lez-vamm, ar goasson ’zo bet ganet,
* ha me am euz ’l lez-vamm, ar goasson ’zo bet ganet :
* Diou ter heur ’rog an de, siouaz me vize savet !
* Diou ter heur ’rog an de, siouaz me vize savet !
Nota-bene. C’est encore tout ce que nous possédons pour le moment de cette guerz. Le sujet semble être le même que celui des deux versions recueillies par Monsieur Luzel : Ar plach hi daou bried, ainsi que le « Frère de lait » du Barzaz-Breiz de M. de la Villemarqué.
# Al luskellerez

| ◄ Ar Vesventi milliget, he frouez, eun torfed nevez | Al luskellerez | Poan rafez d’ac’h ealik ► |
Da Vadalen Thomas.
* Va bugelik koant, kousk aze,
* Dindan askel eal Doue ; (bis).
* Kloz da zaoulagadik seder,
* Kousk aze, va bugel ker.
* Diskan.
* Va bugelik koant, kousk aze,
* Dindan askel eal Doue.
* Krouadurik, me ’m beuz avi
* Ouz ene ’vel da hini,
* Digaillar c’hoaz dioc’h ar pec’hed,
* Dienkrez war draou ar bed.
* Va c’halonik, petra vezi
* War an douar pa greski ?
* Petra vezo da zerveziou
* O treuzi an amzeriou ?
* Marteze vezi eun eskob,
* Karet, meulet gand ar bobl ;
* Ha me da vamm a vo eüruz
* Oc’h da velet gallouduz.
* Ha te vezo den a vrezel,
* Soudard savet e renk huel ?
* Pe prezidant ar republik
* En eur vro gaer pinvidik ?
* Hep ma ve red mont ken huel,
* Zoken en hor bro Breiz-Izel,
* Marteze te vezo brudet,
* Ha gand kalz a dud doujet.
* Siouaz ! petra lavaran ?
* Huvreal tra zur a ran.
* Ma vefez, va mab, eul lampon,
* Pebeuz enkrez evidon !
* Pinvidik vi ket a gredan,
* N’em beuz netra er bed-man ;
* Labourat a rin goulskoude
* Evit mad va bugale.
* Va c’halonik, pegeit amzer
* Chommi tost d’az famm er ger ?
* Ha da be leac’h, mabik e zi
* Pa droi kein d’hon toullik ti ?
* An oll draou-ze a zo pell braz,
* Va mab, n’ho c’hlevez ket c’hoaz ;
* Epad da gousk, gand an elez,
* Nij da vro kaer ar Verc’hez.
* Unan da vouez gand ho re
* Evit meuli da Zoue ;
* Distro goude da lavaret
* D’az famm pez a po gwelet.
# Al levriou koz

| ◄ Ar vleuen gentan | Al levriou koz | Blavez mad ► |
* O levriou dispar, levriou dudius,
* Nag ez hoc’h d’in-me kaer ha talvoudus
* Ha frealzus !
* Na skwizan kamet o lenn, o furchal,
* Ho folennou koz, melen ha tenval,
* Mes dishual.
* C’houi, pa oan bugel, dinerz, hep skiant
* A lake em c’hreiz poell ha diskamant
* Hep nec’hamant.
* Ganac’h e tiskenn ar wir zantelez,
* Skianchou ar bed, evel ar furnez,
* Al levenez !
* Ganac’h e tiskenn karout pep tra vad :
* Doue, E lezen, ma mam ha ma zad,
* Ma Bro ervad.
* Ganac’h e welan dimeus ma bue,
* Pennadou seder arri pell hirie,
* Siouaz, du-ze…
* Dre-ze pa gouezan warnoc’h a greiz-holl,
* C’houi ra d’am c’halon eur blijadur foll,
* Eur vad, eun digoll !
* C’houi ’barz ma spered a zigas sonjou
* Dimeus eun amzer leun a envoriou,
* A hunvreou…
* Ped gwech, ouz o lenn, n’am eus ket kavet
* Plijaduriou kent a zeblante marvet,
* Raktal bevet ?
* Ped gwech ma-unan, warnoc’h daoubleget,
* Am eus ma zrubuilh, ma foan, d’ac’h laret,
* Ha me mantret ?
* Na ped gwech ive gant ho karante,
* Ho peus frealzet, leun a drugare,
* D’in ma ine !
* O levriou koz, koz, levriou poultrennet,
* Oh ! perak eta e chomet kuzet,
* Hag ankouaet ?
* Perak hirie e kemeret an tec’h
* Dirak levriou louz a zav en peb lec’h ?
* — … D’e c’houi vo trec’h !
* Oh ! zavet eta, zavet ho pennou,
* Ennoc’h ’man ine, skoueriou hon Zadou,
* O c’henteliou…
* Hon zud koz dre-hoc’h o deus bet furnez,
* C’houi oa enoret en o ziegez
* Gant pep evez !
* Pegoulz e teuy c’hoaz o ren kaer dre-holl,
* Pegoulz e vougfet al levriou diroll,
* A laz an holl ?
* Oh ! deut levriou koz, bue zent hon Breiz,
* Bue hon Barzed, deut ha deut a-leiz,
* Bevet ’n hon c’hreiz !
* Deut lutined-noz, deut kontadenno,
* Deut tud a vrezel a garas hon Bro,
* Oh ! deut en dro !
* Soniou ha gwerziou kanet a viskoaz
* Gant hon C’hendadou… Traou fur ha dinoaz,
* Deut ha deut c’hoaz…
* Bevet en hon Bro, bevet didamall,
* Ma c’hallo ar Vad trec’hi war ar Fall,
* Evel gwechall !
* Mes dreist da bep tra ha dreist d’ar Galleg,
* O levriou koz, koz miret ho yez c’houek
* Ar Brezoneg !
* Neuze ar Breizad a roïo bemnoz,
* Enpad ar gouanv-bir e wellan bennoz
* D’ac’h, levriou koz !
# Al louarn galant

Oberennoù damheñvel pe handelvoù all zo ivez, gwelout Al Louarn Galant.
| ◄ Zon ar iar | Al louarn galant | An danvad penn-gornic ► |
Me ’m oa bet eur bôles, ha n’am oa nemet hi ; Et ê gant al louarn ! Brema n’am eus hini !
 Et ê gant al louarn, diwar doullic ma dôr, C’hoas am eus dienes rafe d’in disenor.
 Me ’remerc Iann ar Ri ’hac ive Herodes, Hac o choull digant-he : « n’ peuz ket gwelt ma foles? »
 Ha me ’voutan ma fenn a-dreuz prennestr ar sâl, O welet ma foles, en plass kêr o tansal.
 Al louarn ’n he c’hichen, gant eur baner Flandrès, A bér hac avalo ’régali ma foles.
Annette Tual, Pempoul.
# Al lizerio devet

* Oh ! al lizerio koz
* Dastumet en arc’h kloz !
* E.M.L.
* Eur zul goude ar gouspero,
* Dilabour krenn ha skwiz-maro,
* Deuz ma c’hambr serret ouz ar goanv,
* E sellen ar glao o kouean.
* Ma spered ’oa meurbed ponner,
* Ha na ouien petra ober,
* Pa deuaz, en eun tôl, ’n em fenn,
* ’N em lakât eur pennad da lenn.
* Me da gemer lizerio koz
* Dastumet en eur arc’hik kloz,
* Ha da lenn anê gant aket
* Evel pa ’m oa o reseved.
* Meur a devez deuz ma bue
* Dirac’h-on ’dremenaz neuze :
* Deio a joa, deio a boan,
* Deio a glemm, deio a gan.
* Nag e oa laouen d’am c’halon
* Hadlenn lizerio eur mignon,
* Eur breur, eur c’hoar, eun tad, eur vamm !
* …Siouaz ! Et ec’h int holl en flamm !
* Ho laket ’m euz e-barz an tan ;
* Devet int bet holl a-unan ;
* Ha gant ar moged diout-e
* ’Zo et dek vla deuz ma bue.
* Na pebez torfedour on bet !
* Ma c'halon baour am euz mantret.
* Piou ’ta ’n euz dallet ac’hanon,
* Penn-botez, genaouek ma ’z on !…
* Unan deuz al lizerio-ze,
* Karanteüs ha leun a fe,
* A oa skrivet d’in gant ma zad,
* Hag a lare ’vel-hen, ken mad :
* « En Nenv eman da dad kentan ;
* Nemed derc’hel e blas ne ran,
* Ha kent evid zentin ouz-in
* ’C’h ê gleet d’id out-An zenti… »
* Eul lizer-all, skiantek braz,
* — Ma gwella mignon hen skrivaz
* Pell deuz hon Breiz o veaji —
* ’Lere ’vel-hen gant melkoni :
* « Aboue pewar pe bemp pla ’zo
* Em euz baleet meur a vro :
* Biskoaz hini n’am euz gwelet
* Ken brao ’vel Bro ar Vretoned.
* « Biskoaz, m’hel lar a voez huel,
* Da Zoue, d’e Iliz zantel,
* Na zo bet hini ken feal,
* Na ken doujet gant an dud fall.
* « Dizec’han ’rin, heb dale pell,
* Mar nan an prim da Vreiz-Izel :
* Ar gwenneli zistro d’e neiz ;
* Me a renko distrei da Vreiz… »
* ’N eur lizer-all a lennen c’hoaz :
* « Me a vo beleget arc’hoaz ;
* Evid ma vo prest ma c’halon,
* Eur bedennik vad evid-on… »
* Doue, ma c’herent hag ar Vro
* ’Dremenê dre ma lizero…
* Ha sethu ’m euz o luduet !
* Nag evid-on pebez torfed !
* ’Meint c’hoaz dirag ma daoulagad,
* Gant ar flamm o troïdellad.
* Tad ha mamm, breur ha c’hoar, mignon,
* Me a c’houll digan-ec’h pardon !
* An Tremener.
* E miz Meurs 1899.
# Buhez ar Sent/1912/Berthele

| ◄ Philip Beniti | Berthele | Loeiz, roue Frans  ► |
Gefridi Yan-Vadezour oa digeri an hent da Zalver ar bed, hag o vezan ma ouie oa Jezuz-Krist ar Zalver-ze, e gentan preder, dal m’hen gwelas o ’n em ziskouez, a oe en em denn ha rei d’ezan e ziskibien.
Eun nebeut deveziou eta goude badeziant Mab Doue, Yan hen gwelas o tremen war lez ar Jourden, hag a lavaras raktal, en eur ober sin d’e ziskibien da vont d’e heul : « Setu aze Oan Doue. »
Daou aneze, Yan, mab Zebede, hag Andre, a ’n em zistagas diouz o mestr koz hag a yeas da heul Salver ar bed. Goude bezan grêt anaoudegez gantan, Andre a yeas da gerc’hat e vreur Simon da zont ive d’e gaout.
An de war-lerc’h, Jezuz a gavas Philip, ha heman, goude bezan gwelet an Otrou, a redas da gas ar c’helou d’e vignon Nathanaël Berthele.
E gaout a reas o tiskuizan dindan eur wezen fiez, ha marteze oc’h invori ar c’henteliou en devoa klevet gant Yan-Vadezour, hag e lavaras d’ezan :
— Kavet hon eus an hini zo komzou anezan en lezen Moyzez hag e Brofeted : Jezuz Nazareth eo, mab Jozef.
— Petra, eme Nathanaël, daoust hag eun dra vat bennak a c’hell dont eus a Nazareth ?
— Deus da welet, eme Philip.
Hag ec’h ejont o-daou. Jezuz, pa welas Nathanaël, a lavaras :
— Setu aman eur gwir vab da Israel, ha n’eus ket a wi ennan.
— Penôs, eme Nathanaël, e c’hallet-hu anaout ac’hanon ?
— Philip n’en devoa ket c’hoaz galvet ac’hanout ; pa oas dindan ar wezen fiez, me ’m oa da welet.
— Otrou, eme Nathanaël, c’houi eo Mab Doue ; c’houi eo Roue Israel !
— Petra, eme Hon Zalver, abalamour ma ’m eus lavaret d’it : « Da welet am eus dindan ar wezen fiez, » e kredez ? En gortoz e c’hellez bezan da welet treo-all souezusoc’h. En gwirione, en gwirione, m’hen lavar d’ec’h, gwelet a refet an nenv digor, hag ele Doue o pignal hag o tiskenn war mab an den.
Goude ar weladen gentan-ze, Berthele a oe gonezet da vat. Mont a reas gant e vestr neve da eured Kana ; heuilh a reas anezan betek e varo, ha goude ma oa pignet en nenv, ec’h eas da vroiou gouesan ar zav-heol hag ec’h embannas eno ar c’helou mat. Mont a reas, zoken, betek an Indez. Rei a reas da boblou a-bez tensor ar gwir fe. Gant ar skuizder hag an enkrez, e tizroas d’an Armeni.
Eno e c’honezas da Jezuz-Krist ar roue Polymius hag e bried, ha daouzek kêr c’hoaz ouspen.
Kement-se a oe awalc’h evit dichadennan en e eneb kounnar beleien an doueou, ha lakat a rejont Astiajez, breur Polymius, d’e ziskroc’hennan en beo ha d’e zibennan : en doare-ze eo e c’honezas kurunen ar verzerenti.
E gorf a oe sebeliet en Alban, en Armeni, el lec’h ma oa bet merzeriet. Goude-ze e oe digaset e relegou da enez Lipari, hag ac’hane da Venevent. An impalaer Othon III o digasas da Rom, hag o lakas en iliz a zoug e hano (983), elec’h m’o mirer abaoue.
Piou bennak a anzavo ac’hanon dirak an dud, eme Hon Zalver Jezuz-Krist, me n’en anzavo dirak ma Zad a zo en nenvou ; mes piou bennak am nac’ho dirak an dud, me hen nac’ho dirak ma Zad a zo en nenvou.
# Buhez ar Sent/1912/Brendan pe Brevalar

| ◄ Yan Nepomusen | Brendan pe Brevalar | Paskal Baylon  ► |
Hirie e rêr ive gouel sant Brendan, unan eus ar zent a zo brudet, kouls e-touez hon breudeur Tramor evel en hon bro ni.
Ganet e oe en Iverzon. Pa oe arru en oad, e treuzas ar mor hag e teuas da vanati Lankarvan, en Bro-Geumri, elec’h ma oe hanvet abad, abalamour d’e skiant ha d’e furnez. Hen eo a vadezas hag a gelennas sant Malo, en e skol brudet dre-oll, kouls hag a oe bet en he rôk hini sant Iltud.
Sant Malo o vezan kuitaet Breiz--Veur, sant Brendan a deuas d’e heul betek ôchou Breiz-Izel. Goude bezan tremenet eun nebeut miziou, e tizroas war e giz d'Iverzon. Tremen a reas dre enezen Jersey, ’lec’h ma zo c’hoaz eur porz mor hag eun iliz war e hano.
Digoueet en e vro, e varvas, da 93 vla, en eur manati hanvet Clueinfurt, hag a oa bet savet gantan.
Sant Brendan a zo patron meur a barouz eus hon bro, en o zouez Lanvellek ha Tregrom.
# Ar vrae hag ar baluc’henn

| ◄ Tec’hit diouz ar c’heariou | Ar vrae hag ar baluc’henn | Ar rozel ► |
* Ar vrae nevez lemmet gant gwer
* A zo da Iann al loc’h all ;
* Harpet eo gant daou vean pounner,
* Evit na c’hallfe finval.
* Rag Iann, en deuz divreac’h ken teo,
* Ken nerzuz ha limouniou ;
* Dira-z-han, braeerien ar vro
* N’int nemet bugaligou.
* Med hirîo n’eo ket ouz eur goaz
* En devezo da c’hourin,
* Rag el leur, ivez, setu Soaz
* Deuet, adalek ar mintin.
* A-c’haolliad war he faluc’henn,
* Soaz a zalc’ho penn da Iann,
* Rag kerkent braeet ar stec’henn,
* Paluc’het ez eo ken buan.
* Iann o welet eo gleb he dal
* A daol he dok gant kounnar
* Koef Soaz ivez a ia raktal,
* Evel ann tok, prim d’ann douar.
* Ann heol a deu tommoc’h tomma ;
* Iann a ziskar he justin,
* Ha korf-sae Soaz, kerkent ha tra,
* Zo stlapet war ar bern lin.
* Ne jom mui nemed eur stec’henn,
* Gant Iann nemed he vragez,
* Ha gant Soaz nemed he lostenn.
* Pebez goaz ! Pebez maouez !
# Ar vuez

| ◄ Ali ar Zalver | Ar vuez | An Drinded ► |
"Kear Is"
* 2.
* En em distak krenn euz ar bed
* Rag eun devez e vezo red,
* Kuitat madou, kuitat pep tra,
* Lezel hon zud ’barz er bed ma.
* 3.
* Ar mad unik a c’hoantaan,
* Ez eo Jesus p’hini garan.
* En kichen ma Zalver fidel,
* E fel d’in choum bete mervel.
* 4.
* Rag neuze me anve erfad,
* E viro d’in ar pez vo mad,
* Hag eun deiz ganthan da viken,
* Ez in me d’an envou. Amen.